א.ז. אלקמאר

היסטוריה

תחת המחויבות והנאמנות שהקדישו למועדון האחים הבעלים קיס וקלאס מולנאר, היה א.ז. 67 מועדון מצליח לקראת סוף שנות ה-70 ובתחילת העשור של שנות ה-80. ב-1981 זכה המועדון באליפות הולנד והגיע לגמר גביע אופ"א. אחרי שהאחים מולנאר עזבו את המועדון החלה הקבוצה להידרדר. ב-1988 ירדה אלקמאר לליגה השנייה בהולנד.
בסוף שנות ה-90 השקיע איש העסקים דירק שרינגה כספים רבים במועדון. ההשקעה העצומה במועדון הובילה להחייאתו מחדש והחזרתו לצמרת הליגה ההולנדית הבכירה. ב-1998 חזרה אה-זד לליגה הראשונה. בעונת 2004/2005 המועדון ערך הופעה מחודשת במסגרת גביע אופ"א, והגיע לשלב חצי הגמר, שם הודח על ידי ספורטינג ליסבון הפורטוגלית משער שספג בהארכה. באותה עונה סיים המועדון במקום השלישי בליגה והבטיח את הופעתו בגביע אופ"א בעונה לאחר מכן. 
במאי 2009 הוכתרה אלקמאר בפעם השנייה בתולדותיה כאלופת ליגת העל ההולנדית בהנהגת מאמנה, לואי ואן חאל. כמה חודשים לאחר מכן הופיעה הקבוצה לראשונה בתולדותיה בליגת האלופות. היא הוגרלה לאותו הבית עם סטנדרד ליאז' (בלגיה), אולימפיאקוס (יוון) וארסנל (אנגליה). היא סיימה במקום האחרון בבית לאחר שהשיגה שלוש תוצאות תיקו. אחת מהן הייתה במגרשה הביתי במשחק מול ארסנל ב-20 באוקטובר 2009, כאשר מנדס דה סילבה כבש את שער השוויון בתוספת הזמן.
בעונת 2011/2012 הגיעה אלקמאר עד לשלב רבע גמר הליגה האירופית, שם הודחה על ידי ולנסיה הספרדית. בדרכה לשם היא חלפה על פני אנדרלכט ואודינזה. באותה עונה סיימה הקבוצה את הליגה המקומית במקום הרביעי, זאת לאחר שברוב שלבי העונה הוליכה את הטבלה. בעונת 2012/2013 זכתה הקבוצה בגביע ההולנדי אחרי שהדיחה בחצי הגמר את אייאקס אמסטרדם (0-3) וניצחה בגמר את פ.ס.ו איינדהובן (1-2).
בעונת 2013/2014 שיחקה הקבוצה בשלב הפלייאוף בליגה האירופית. הקבוצה ניצחה את קבוצת אטרומיטוס מיוון ועלתה לשלב הבתים. בשלב הבתים הוגרלה בבית עם הקבוצות פאוק סולניקי היוונית, מכבי חיפה הישראלית ושחטאר קאראגנדי הקזחית. הקבוצה סיימה את הבית במקום הראשון והעפילה לשלב 32 האחרונות. אחרי שחלפה על סלובן ליברץ' (צ'כיה) ועל אנז'י מחצ'קלה (רוסיה) פגשה הקבוצה בשלב רבע הגמר את בנפיקה ליסבון (פורטוגל) והודחה בתוצאה 0–3 בסיכום שני המשחקים. את העונה סיימה במקום השמיני בליגה ולא הצליחה להעפיל לאירופה דרך הפלייאוף. בגביע ההולנדי הודחה AZ בשלב חצי הגמר בתוצאה 0–1 לאייאקס. באותה עונה המועדון שבר את שיא המשחקים לעונה, עם 58 משחקים רשמיים.
את עונת 2014/2015 סיימה הקבוצה במקום ה-3 בליגה אחרי שחלפה במחזורי הסיום על פיינורד וויטסה ארנהיים. בגביע ההולנדי הודחה הקבוצה בשלב רבע הגמר אחרי הפסד 0-3 ל טוונטה אנסחדה. המיקום בטבלה העניק לקבוצה את הכרטיס למוקדמות הליגה האירופית.
בעונת 2015/2016 סיימה הקבוצה אחרונה בביתה בליגה האירופית והודחה מהטורניר. את אותה העונה סיימה הקבוצה במקום הרביעי בליגה. במסגרת הגביע המקומי היא הודחה בחצי הגמר אחרי הפסד 1-3 ל פיינורד.
בעונת 2016/2017 השתתפה הקבוצה שוב בשלב הבתים של הליגה האירופית. היא הוגרלה בבית עם הקבוצות זניט סנקט פטרבורג הרוסית, מכבי תל אביב הישראלית ודונדאלק האירית. הקבוצה סיימה את הבית במקום השני והעפילה לשלב 32 האחרונות בו הודחה על ידי ליון הצרפתית. את הליגה סיימה הקבוצה במקום השישי ולא הצליחה להעפיל שוב לליגה האירופית. באותה עונה הגיעה הקבוצה מצפון הולנד לגמר הגביע ההולנדי בו הפסידה 2-0 לויטסה ארנהם.
עונת 2017/2018 הייתה מהטובות ביותר של המועדון בשנים האחרונות. את הליגה הקבוצה סיימה במקום השלישי בטבלה עם 22 ניצחונות ובכך הבטיחה הופעה נוספת בליגה האירופית. כמו בעונה שקדמה לה, הקבוצה הצליחה להעפיל שוב אל גמר הגביע ההולנדי אך לא הצליחה להניף את הגביע. היא רשמה הפסד 3-0 לפיינורד המקומית. שחקנה האיראני, אלירזה ג'האנבאקש, סיים כמלך שערי הליגה עם 19 כיבושים.